Suvdan maxsus foydalanish yoki suvni maxsus isteʼmol qilishga ruxsatnoma berish boʻyicha davlat xizmatlari koʻrsatishning maʼmuriy reglamentiga oʻzgartirish va qoʻshimchalar kiritish toʻgʻrisida
(resolution, 2021-01-09)

Vazirlar Mahkamasining “Ayrim hududlarda yer osti suvlaridan oqilona foydalanishni taʼminlash boʻyicha amaliy chora-tadbirlar toʻgʻrisida” 2019-yil 9-oktabrdagi 855-son qaroriga asosan suvdan maxsus foydalanish yoki suvni maxsus isteʼmol qilishga ruxsatnoma berish boʻyicha davlat xizmatlari koʻrsatishni yanada takomillashtirish maqsadida Vazirlar Mahkamasi qaror qiladi: 1. Vazirlar Mahkamasining 2018-yil 31-martdagi 255-son qarori bilan tasdiqlangan Suvdan maxsus foydalanish yoki suvni maxsus isteʼmol qilishga ruxsatnoma berish boʻyicha davlat xizmatlari koʻrsatishning maʼmuriy reglamentiga ilovaga muvofiq oʻzgartirish va qoʻshimchalar kiritilsin. 2. Oʻzbekiston Respublikasi Davlat geologiya va mineral resurslar qoʻmitasi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining sanoatni va kooperatsiya aloqalarini rivojlantirish masalalari boʻyicha maslahatchisi B.A. Xodjayev va Oʻzbekiston Respublikasi Davlat geologiya va mineral resurslar qoʻmitasi raisi B.F. Islamov zimmasiga yuklansin. 1. Quyidagi mazmundagi 11-band bilan toʻldirilsin: “11. Ushbu Reglamentda quyidagi asosiy tushunchalardan foydalaniladi: suv obyekti — suvlar doimiy ravishda yoki vaqtincha toʻplanadigan va suv rejimining oʻziga xos shakllari va belgilari boʻlgan tabiiy (jilgʻalar, soylar, daryolar va boshqalar) hamda sunʼiy (ochiq va yopiq kanallar, shuningdek, kollektor-drenaj tarmoqlari) suv oqimlari, tabiiy (koʻllar, dengizlar, yer osti suv qatlamlari) va sunʼiy (suv omborlari, sel suvlari toʻplanadigan joylar, hovuzlar va boshqalar) suv havzalari, shuningdek, buloqlar va boshqa obyektlar; yer usti suvlari — yer qobigʻining ustida joylashgan suvlar; yer osti suvlari — yer sathidan pastda yer qobigʻining togʻ jinslari qatlamlarida joylashgan suvlar; suv isteʼmoli (suvni isteʼmol qilish) — yuridik va jismoniy shaxslar tomonidan oʻz ehtiyojlarini qondirish uchun suv resurslaridan ularni suv obyektidan belgilangan tartibda olgan xolda foydalanish; suv isteʼmolchisi — oʻz ehtiyojlarini qondirish uchun suv obyektidan suv resurslarini belgilangan tartibda oluvchi yuridik yoki jismoniy shaxs; suvdan foydalanish — yuridik va jismoniy shaxslar tomonidan suv resurslarini suv obyektidan olmagan holda ulardan oʻz ehtiyojlari uchun foydalanish; suvdan foydalanuvchi — suv resurslarini suv obyektidan olmagan xolda ulardan oʻz ehtiyojlari uchun foydalanuvchi yuridik yoki jismoniy shaxs”. 2. 2-bandda: a) quyidagi mazmundagi ikkinchi xatboshi bilan toʻldirilsin: “Ikki va undan ortiq suv olish inshoatlari bitta tizimga ulangan va bir obyektning suv taʼminoti uchun yer osti suvlaridan maxsus foydalanish yoki suvni maxsus isteʼmol qilish uchun ishlatilganda yagona ruxsatnoma rasmiylashtiriladi. Agar jismoniy va yuridik shaxslarning suv olish inshoatlari bir tizimga ulanmagan xollarda yoki ikki va undan ortiq obyektlarning suv taʼminoti uchun ishlatilganda alohida ruxsatnomalar olinadi”; b) ikkinchi xatboshi uchinchi xatboshi deb hisoblansin; v) uchinchi xatboshi quyidagi tahrirda bayon etilsin. “Ushbu Reglament talablari kommunal suv quvurlari va kanalizatsiyaning markazlashtirilgan tarmoqlaridan foydalanishga jismoniy shaxslar tomonidan sutkasiga 5 m3gacha suvdan umumiy foydalanilganda tatbiq etilmaydi”. 3. 4-bandning “b)” kichik bandi quyidagi tahrirda bayon etilsin: “b) suv xoʻjaligi organlari (tabiiy suv obyektlari suvlaridan foydalanilganida yoki isteʼmol qilinganida), sanitariya va epidemioligiya nazorati organlari (ichimlik suv taʼminoti maqsadlari uchun suv olinganda) (keyingi oʻrinlarda — kelishuvchi organlar) oʻzlarining idoraviy mansubligiga qarashli ruxsatnomani kelishadi”. 4. 8-bandning ikkinchi xatboshisidagi “3z-ilovalarga” soʻzlari “3i-ilovalarga” soʻzlari bilan almashtirilsin; 5. 12-bandning birinchi xatboshisi “koʻrsatilishi” soʻzidan keyin “hujjatlarning toʻliq boʻlmagan holatlarda ilova qilinishi,” soʻzlari bilan toʻldirilsin. 6. Maʼmuriy reglamentga 2-ilovadagi “II. Suvdan maxsus foydalanish yoki suvni maxsus isteʼmol qilish manbai haqida maʼlumot” boʻlimi quyidagi tahrirda bayon etilsin: 7. Maʼmuriy reglamentga 3a-ilovada: a) 2-banddagi “sugʻurish quduqlari va vertikal drenaj quduqlari, ichimlik va texnik maqsadlarga moʻljallangan quduqlar va ulardagi inshoatlar” soʻzlari chiqarib tashlansin; b) 3-banddan “yer osti” soʻzlari chiqarib tashlansin.